Scandal în Parlamentul României. Senatorul USR, Sebastian Cernic, a anunţat, miercuri, că va depune o sesizare la preşedintele interimar al Camerei Deputaţilor, Alfred Simonis, după ce deputatul PSD, Daniel Ghiţă, l-a tras de ureche, marți seara, când când a avut loc prezentarea proiectului pentru bugetul pe 2024.
"Voi depune o sesizare către preşedintele Simonis Alfred, o sesizare în urma incidentului care s-a petrecut ieri în Parlament, un incident foarte trist. Nu mă aşteptam să fiu eu victima şi niciun coleg de-al meu să fie victima unei agresiuni fizice. Domnul deputat Daniel Ghiţă şi-a permis aici, pe hol, să mă agreseze fizic, nu înţeleg care a fost motivul, fără să-l fi provocat. A ales să mă tragă de ureche, e un semnal prost din partea Parlamentului şi nu trebuie să ne mirăm de ce cetăţenii au ajuns să nu aibă încredere în această instituţie. Domnul deputat Daniel Ghiţă este deputat PSD, a adoptat această agresivitate atât verbală, cât şi fizică de la partide precum AUR şi de la doamna Şoşoacă", a declarat Cernic.
El speră ca Alfred Simonis să ia măsuri împotriva lui Ghiţă în Comisia juridică.
"Voi depune sesizarea, voi merge către domnul preşedinte Alfred Simonis şi sperăm ca în Comisia juridică să se ia măsuri. Ştim foarte bine că au mai fost 15 plângeri cu privire la comportamentul domnului Ghiţă în Parlament, însă nu a fost luată nicio măsură", a afirmat Cernic.